Ẹni tíó béèrè ọmọ mìíràn tí ó wí pé ọmọ òun kò mọ ìwé ti ní ọmọ mìíràn tí ó mọ ìwé ṣùgbọ́n ọmọ tuntun yìí ti wọ inú ẹ̀wọ̀n kí Aṣojú-Olódùmarè tóó dé nítorí ẹni tí ó mọ ìwé tí kò ní ìwà burú ju ẹni tí ó ní ìwà tí kò mọ ìwé lọ. Àwọn ọmọ̀wé tí wọ́n ti ṣo ìwà wọn nù ni àwọn ejò olóró ní inú ayé tí wọ́n ń bu aláìṣẹ̀ jẹ káàkiri òde, bẹ́ẹ̀ ni ojú wọn ti fọ́ wọn kò sì mọ̀, wọ́n wà ní ipò afọ́jú tí ń fi ọ̀nà han ẹni tí ó ríran. Ọkùnrin tí ó wí pé ọmọ òun kò mọ ìwé nígbà tí aṣojú-Olódùmarè kọ́ wá rí i pé ọmọ tí òun kọ̀ sílẹ̀ ní ìjọ́ sí ti di ènìyàn pàtàkì. Irun orí lásán ni ó ń gé fún àwọn ẹlòmíràn ní ìṣáájú, ṣùgbọ́n ó tọ́jú iṣẹ́ ó sì tọ́jú òwò rẹ̀. Nígbà tí ó ṣe ó bẹ̀rẹ̀ sí fi owó náà ṣòwò, òwò náà sì lọ síwáju dáradára tó bẹ́ẹ̀ tí ó fi jẹ́ pé ní àkókò tí Aṣojú-Olódùmarè fi máa padà de irin wó ọ̀mọ̀wé ni ó jẹ́ akọ̀wé ní abẹ́ ọmọ yìí bẹ́ẹ̀ ni òun ni ó ni owó tí ó san fún wọn. Ó ti di ọ̀gá àwọn ọ̀mọ̀wé wọn-ọnnì ṣe ni wọ́n ń ká ọwọ́ sí ẹ̀hìn bí wọ́n bá ń bá a sọ̀rọ̀, wọn a máa sáré nígbà tí ó bá pè wọ́n, wọn a sì máa yẹ́ ẹ sí nígbà tí ó bá dé ọ̀dọ̀ wọn.
Eni tio beere omo miiran ti o wi pe omo oun ko mo iwe ti ni omo miiran ti o mo iwe sugbon omo tuntun yii ti wo inu ewon ki Asoju-Olodumare too de nitori eni ti o mo iwe ti ko ni iwa buru ju eni ti o ni iwa ti ko mo iwe lo. Awon omowe ti won ti so iwa won nu ni awon ejo oloro ni inu aye ti won n bu alaise je kaakiri ode, bee ni oju won ti fo won ko si mo, won wa ni ipo afoju ti n fi ona han eni ti o riran. Okunrin ti o wi pe omo oun ko mo iwe nigba ti asoju-Olodumare ko wa ri i pe omo ti oun ko sile ni ijo si ti di eniyan pataki. Irun ori lasan ni o n ge fun awon elomiran ni isaaju, sugbon o toju ise o si toju owo re. Nigba ti o se o bere si fi owo naa sowo, owo naa si lo siwaju daradara to bee ti o fi je pe ni akoko ti Asoju-Olodumare fi maa pada de irin wo omowe ni o je akowe ni abe omo yii bee ni oun ni o ni owo ti o san fun won. O ti di oga awon omowe won-onni se ni won n ka owo si ehin bi won ba n ba a soro, won a maa sare nigba ti o ba pe won, won a si maa ye e si nigba ti o ba de odo won.